Ptolemaios’ Sorgen um Psichis
Material: papyrus
Place: Memphites
Categories: Eingabe
Ptolemaios an die Könige
Bitte um Schutz des ererbten Grundstücks
das Nachbarn widerrechtlich nutzen
Βασιλεῖ Πτολεμαίωι καὶ Βασιλίσσηι Κλεοπάτραι 
τ[ῆ]ι ἀδελφῆι θεοῖς Φιλομήτορσι χαίρειν 
Πτολεμαῖος Γλαυκίου Μακεδὼν τῶν 
ἐν κατοχῆι ὄντων ἔτος τοῦτο 
τρεισκαιδέκατον ἐν τῶι πρὸς Μέμφει 
μεγάλωι Σαραπιείωι. ὑπαρχούσης μοι 
πατρικῆς οἰκίας περὶ κώμην Ψῖχιν τοῦ 
Ἡρακλεοπολίτου καὶ ταύτης κατεσπασμένης 
καὶ τῶν ἀπʼ αὐτῆς φορτίων διενηνεγμένων 
ὄντων ἀξίων χαλκοῦ  κ ὑπὸ τῶν 
γειτνιώντων μοι Ἑσπέρου καὶ Ἀταίου τοῦ 
υἱοῦ αὐτοῦ καὶ τοῦ ἀδελφοῦ αὐτοῦ Πολέμωνος 
οἱ δηλούμενοι οὐκ ἀρκεσθέντες ἐφʼ οἷς ἦσαν 
διαπεπραγμένοι ἔτι καὶ τὴν προσοῦσαν 
αὐλὴν καὶ τὸν τῆς οἰκίας τόπον ψιλὸν 
περιοικοδομήσαντες χρῶνθʼ ὡς ἰδίοις 
καταφρονοῦντες ἐπὶ τῶι μὴ δύνασθαί με 
ἐξελθόντα ἐκ τοῦ ἱεροῦ καὶ παραγενόμενον 
ἐπὶ τοὺς τόπους ποήσασθαι πρὸς αὐτοὺς 
λόγον. ἐπεὶ οὖν, μέγιστε βασιλεῦ καὶ 
βασίλισσα, τὸν μὲν περὶ τῶν διενηνεγμένων 
φορτίων οὐ δύνομαι ἐπὶ τοῦ παρόντος λόγον 
πρὸς αὐτοὺς ποήσασθαι περὶ δὲ τοῦ περι
ῳκοδομηκένʼ αὐτοὺς τὰ ὑπὸ τοῦ πατρός μοι 
καταλειφθέντα καὶ χρῆσθʼ ὧι ἂν προαιρῶνται 
τρόπωι, δέομαι ὑμῶν ἀποστεῖλαί μου τὴν 
ἔντευξιν ἐπὶ Κυδίαν τὸν τοῦ νομοῦ 
στρατηγόν, ὅπως ἀνακαλεσάμενος τοὺς 
προειρημένους διαστείλητʼ αὐτοῖς μηκέτι 
εἰσβιάζεσθαι εἰς τοὺς προκειμένους τόπους, 
παραδοῦναι δὲ τοῖς παρʼ ἐμοῦ, περὶ δὲ ἧς 
πεποίηνται βίας διαλαβειν μισοπονήρως, 
ἵνʼ ὦ καὶ αὐτὸς μετειληφὼς τῆς παρʼ ὑμῶν 
εἰς τὸν βίον ἀντιλήψεως. 
εὐτυχεῖτε.